钦定古今图书集成/历象汇编/庶征典/第018卷 > 《观象玩占》 > 《日总叙》
## 钦定古今图书集成/历象汇编/庶征典/第018卷 > 《观象玩占》 > 《日总叙》

“日者，众阳之宗，人君之象。光明外发，体魄内全，匿精
扬辉，圆而常满”，人君之体也。昼夜有节，循度有常，春
生夏长，秋收冬藏，人君之政也。“星辰禀其光，列宿宣
其气，生灵仰其照，葵藿慕其恩”，人君之象也。故日主
道德养生，福祐仁恩，人君有败，必露其慝，以示告焉。
日行于天，一昼一夜行一度。日出地上谓之昼，没地
“下谓之夜，一昼一夜谓之一日，积三百六十五日有
奇而周天，谓之一岁。”日，实也，言光明盛实也。日之先
后，不可名状，假甲子、乙丑以异之。其行乎天去极近
而日长为暑，去极远而日短为寒，去二极中而昼夜
均，暄凉等，此其大概，未能尽其微妙，故圣人作历以
推步焉，序之以四时，分之以八卦，正之以中气，变之
以节候，为二十四气。其详著之历法，兹不能载也。《天
文志》曰：“日行有道之国，则其色光明，人主吉昌，百姓
安宁；其君无德，其臣乱国。则日失色不明。日蚀者，阴
侵阳，臣掩君也。有亡国，有死君，有大水。日蚀见星，臣夺其君，天下分争，故日有变，人君必修德以禳之。”